La Generalitat disposa de la potestat d'autoorganització i de la competència exclusiva per regular les normes de procediment administratiu derivades de l'especialitat de la seva organització, de conformitat amb l'apartat 9.3 de l'Estatut d'autonomia de Catalunya.
Així mateix, la Generalitat té competència de desenvolupament legislatiu en matèria d'expropiació forçosa.
En virtut d'aquestes competències la Llei 6/1995, de 28 de juny, va regular la figura del Jurat d'Expropiació de Catalunya com a òrgan amb competències sobre tot el territori de Catalunya i al qual s'atribueixen funcions de taxació, peritatge i fixació de l'apreuament en els procediments expropiatoris que es portin a terme en l'esmentat àmbit territorial per l'Administració de la Generalitat i les entitats que integren l'Administració local, així com per l'Administració perifèrica de l'Estat en els termes que preveu la disposició addicional 2 de la Llei esmentada.
El Jurat d'Expropiació, que exerceix les seves funcions de conformitat amb la Llei d'expropiació forçosa i la resta de l'ordenament jurídic, adopta resolucions que han de ser necessàriament fonamentades i motivades pel que fa als criteris de valoració seguits per a cada un dels casos en concret, vetllant per l'establiment de criteris homogenis en aquesta matèria.
Per a l'exercici de les seves funcions, cal dictar regles uniformes no només per a l'estructura, els drets i els deures dels vocals del Jurat, la presència dels vocals tècnics en la fixació de l'apreuament i dels altres vocals, sinó que també es fa necessari regular les regles de flexibilització procedimental que permetin arribar a l'adopció d'acords més contrastats, si bé sempre fonamentats en criteris uniformes d'actuació.
En aquest respecte resulta particularment efectiva l'assumpció de les tècniques i els instruments d'acabament convencional del procediment que disposa l'article 88 de la Llei 30/1992, de règim jurídic de les administracions públiques de procediment i del procediment administratiu comú.
En el marc d'aquestes tècniques, i tenint present que han de ser utilitzades a través de criteris uniformes per totes les seccions del Jurat, el Reglament potencia l'avinença entre les parts regulant un tràmit específic amb aquests efectes en el marc del procediment corresponent i promovent la igualtat de les parts en les actuacions del Jurat.
També és necessari regular les funcions de la Comissió Tècnica de Valoracions així com la seva intervenció en el procediment d'establiment de l'apreuament.
La Comissió de Valoracions ha d'emetre informes sobre qualsevol qüestió de la seva competència, igual que establir criteris no només per portar a terme les taxacions, sinó també per suggerir mesures de simplificació i modernització dels sistemes administratius en matèria expropiatòria.
Per tot això, d'acord amb el dictamen de la Comissió Jurídica Assessora, a proposta del conseller de la Presidència i d'acord amb el Govern,
S'aprova el Reglament del Jurat d'Expropiació de Catalunya que s'adjunta com a annex.
—1 Aquest Decret entra en vigor al cap de dos mesos de la seva publicació.
—2 La inscripció de professionals a la Comissió Tècnica de Valoracions del Jurat d'Expropiació de Catalunya, d'acord amb el que preveu l'article 15 del Reglament es pot sol·licitar a partir de l'entrada en vigor d'aquest Decret.
Reglament del Jurat d'Expropiació de Catalunya
Organització del Jurat d'Expropiació de Catalunya
1.1 El Jurat d'Expropiació de Catalunya, creat per la Llei 6/1995, exerceix les seves funcions vetllant per l'establiment de criteris homogenis en els procediments de valoració dels béns i drets que li siguin sotmesos.
1.2 El Jurat d'Expropiació de Catalunya, amb competències a la totalitat del territori de Catalunya, s'estructura funcionalment en quatre seccions, les quals exerceixen les seves funcions d'acord amb el que estableix la Llei 6/1995, de creació del Jurat d'Expropiació de Catalunya.
1.3 El Departament de la Presidència designa els secretaris de les seccions i dota les corresponents secretaries administratives amb els recursos humans i materials necessaris per a l'exercici de les funcions que el Jurat té encomanades.
2.1 Les seccions del Jurat d'Expropiació de Catalunya estaran legalment constituïdes pels vocals següents:
a) Un president i el seu suplent, que han de ser magistrats, designats pel president del Tribunal Superior de Justícia de Catalunya.
Un lletrat de la Generalitat, designat pel Departament de la Presidència.
Un tècnic superior, designat pel departament de la Generalitat que correspongui en funció de la naturalesa del bé expropiat.
En el cas de les corporacions locals aquest tècnic ha de ser designat per la corporació local interessada.
Un representant de les cambres, els col·legis, les organitzacions empresarials o les associacions representatives de la propietat en funció del bé expropiat designat per la cambra, el col·legi, l'organització o l'associació.
Un notari, designat pel col·legi notarial corresponent.
c) Un secretari, que ha de ser funcionari, designat pel Departament de la Presidència. (article 2.2 Llei 6/1995).
2.2 Els presidents, els lletrats, els notaris i els secretaris de cada secció en són vocals permanents, i els tècnics superiors i els representants de les entitats en són vocals no permanents.
Cada vocal del Jurat, llevat dels secretaris, ha de tenir designat un suplent.
Els suplents són designats pels mateixos òrgans que designin els vocals.
2.3 Els vocals de les diferents seccions del Jurat d'Expropiació de Catalunya es poden reunir per tractar conjuntament l'estudi i debat d'assumptes d'interès comú, a proposta dels presidents de les seccions o bé a través de la Comissió Tècnica de Valoracions.
2.4 Els vocals permanents de les seccions es poden reunir vàlidament per tal d'adoptar acords que no siguin resolucions sobre el preu just dels béns o drets a expropiar.
Vocals tècnics en representació de l'Administració
3.1 Els vocals tècnics de les seccions en representació de l'Administració expropiant són designats per aquesta segons el contingut de l'expedient i la titulació requerida, d'acord amb el que estableix l'apartat següent.
3.2 En cas que l'Administració expropiant sigui una corporació local, la designació es fa per a cada expedient concret en el moment de trametre l'expedient.
La corporació local ha de designar a més un vocal suplent.
Les designacions dels vocals tècnics i suplents es comuniquen a la secretaria de la secció del Jurat que correspongui per raó del territori.
3.3 El vocal tècnic es designa, a títol indicatiu, tenint en compte les qualificacions i l'objecte de l'expropiació següents:
Llicenciats en Administració i Direcció d'Empreses.
Llicenciats en Ciències Ambientals.
Aprofitaments hidràulics o similars.
Finques amb aprofitament forestal.
Béns i drets d'interès cultural.
Drets de propietat intel·lectual o industrial.
Indústries agràries, agropecuàries i forestals.
Altres supòsits expropiatoris derivats de lleis sectorials.
3.4 Quan l'expedient expropiatori no correspongui a algun dels objectes previstos a l'apartat anterior o bé quan tingui elements d'objectes diferents, el secretari de la Secció pot escollir més d'un titulat o establir una titulació diferent a les expressades a l'apartat anterior.
La decisió es comunicarà a l'Administració expropiant perquè pugui efectuar la seva designació d'acord amb l'objecte de l'expropiació i la titulació establerta pel Jurat.
4.1 El secretari de la Secció determina per a cada expedient la cambra, col·legi, organització empresarial o associació representativa de la propietat que haurà d'estar representada per un vocal a la secció corresponent.
La decisió s'adopta per a cada expedient, en funció del contingut de l'expedient i vetllant perquè les entitats esmentades siguin les més representatives dels expedients d'expropiació que es tramitin.
4.2 Les cambres, organitzacions empresarials, col·legis o associacions representatives de la propietat poden designar amb caràcter periòdic els seus vocals, tot comunicant-ho al Jurat, per tal que el secretari de la Secció s'hi pugui adreçar directament per a la constitució del Jurat.
Deures i drets dels vocals del Jurat
5.1 Els vocals del Jurat d'Expropiació de Catalunya tenen el dret i el deure d'assistir a les reunions i exercir les funcions que els corresponen.
5.2 Els vocals del Jurat i els vocals tècnics experts i professionals inscrits de la Comissió Tècnica de Valoracions tenen dret a percebre una indemnització en concepte d'assistència a les reunions en la quantia i d'acord amb els barems que estableixi la normativa reguladora de les indemnitzacions amb motiu de la prestació de serveis a la Generalitat per l'assistència a òrgans col·legiats.
Les esmentades indemnitzacions seran abonades amb càrrec al pressupost del Departament de Presidència.
6.1 Els vocals del Jurat d'Expropiació de Catalunya estan subjectes als supòsits d'abstenció i recusació previstos per la normativa general de procediment administratiu i, en particular, s'han d'abstenir en les valoracions en els supòsits següents:
a) Quan siguin titulars d'algun dret o interès respecte de l'expedient que se sotmet al Jurat.
b) Quan l'expedient que se sotmet al Jurat afecti parents fins al quart grau de consanguinitat o el segon grau d'afinitat.
c) Els vocals tècnics designats per l'Administració expropiant o vocals en representació de cambres, col·legis professionals, organitzacions empresarials o associacions representatives de la propietat quan hagin intervingut professionalment en l'expedient administratiu d'expropiació.
Els esmentats supòsits d'abstenció també ho són de recusació pels interessats.
L'escrit de recusació el poden presentar els interessats en qualsevol moment del procediment, per escrit degudament raonat en el qual s'expressi la causa de recusació.
6.2 En cas d'abstenció, recusació o absència justificada de qualsevol vocal, o cas que la corporació local no hagi designat el vocal tècnic, el president reclamarà la presència del substitut.
En cas d'impossibilitat d'assistència del suplent, el president sol·licitarà de l'òrgan competent la designació d'un segon suplent.
El secretari serà substituït d'acord amb el que disposi la normativa vigent a Catalunya sobre òrgans col·legiats.
6.3 Correspon al president de cada Secció resoldre els expedients derivats de supòsits d'abstenció o recusació.
7.1 El quòrum necessari per a la constitució del Jurat d'Expropiació requereix la presència en primera convocatòria de tots els seus membres i, en segona, almenys del president i de dos vocals, un dels quals ha de ser el tècnic superior i l'altre, el representant de les entitats o bé el notari determinats per l'article 2.2.b) de la Llei 6/1995.
En qualsevol cas, es requereix la presència del secretari o de qui el substitueix d'acord amb la normativa sobre òrgans col·legiats (article 3.1 de la Llei 6/1995).
7.2 Els acords del Jurat d'Expropiació han de ser adoptats per majoria de vots, i si hi ha empat dirimeix el vot del president.
El secretari té veu però no té vot (article 3.2 de la Llei 6/1995).
7.3 Les convocatòries a les reunions les subscriuen els secretaris, per ordre del president.
7.4 En tot el que no preveu la Llei 6/1995 ni aquest Reglament, el Jurat d'Expropiació es regeix per la normativa vigent a Catalunya sobre òrgans col·legiats.
L'expedient de preu just ha de contenir com a mínim els documents següents:
a) Descripció física i jurídica del bé objecte d'expropiació.
b) Full d'apreuament, oferta o condicions del propietari expropiat, expressant una justificació succinta de l'expropiat o, si no n'hi ha, del requeriment formulat per l'Administració expropiant per tal que l'aporti.
c) Full d'apreuament de l'Administració expropiant.
Determinació de l'objecte expropiatori
9.1 Un cop rebut l'expedient administratiu, i comprovat que conté els documents preceptius, el secretari qualifica l'expedient i determina si és o no expropiatori.
Si considera que no té aquest caràcter en contra de la determinació de l'Administració expropiant, s'obre un tràmit de vista a l'expropiat per un termini màxim de cinc dies per tal que pugui formular al·legacions.
La incidència es resol per acord dels membres permanents del Jurat.
9.2 En cas que manquin documents o del contingut de l'expedient es dedueixi que no té caràcter expropiatori, el secretari retornarà l'expedient administratiu a l'Administració remitent als efectes corresponents.
10.1 Qualificat l'expedient expropiatori, el secretari de la secció convoca les parts a un tràmit d'avinença de caràcter voluntari.
10.2 Les parts, en l'acte d'avinença, poden efectuar les manifestacions que considerin convenients i, si escau, poden arribar a un acord pel qual es faci innecessària la intervenció del Jurat.
Els límits per a l'acord voluntari són els fulls d'apreuament presentats per l'Administració expropiant i, eventualment, pel propietari expropiat.
10.3 Les parts poden comparèixer al tràmit d'avinença personalment, assistides d'un assessor o mitjançant un representant o mandatari verbal.
En aquest cas, l'acord a què s'arribi, roman subordinat a la confirmació escrita del mandant.
El representant de l'Administració expropiant pot comparèixer habilitat o autoritzat per l'òrgan competent per acordar el preu just o bé pot sotmetre l'acord assolit a ratificació d'aquest òrgan abans de la seva comunicació al Jurat.
De les circumstàncies exposades en quedarà constància a l'arxiu del Jurat.
10.4 De l'acte d'avinença se n'estén una acta, en què es fa constar si les parts han assolit un acord o no, i el seu contingut.
11.1 En cas que alguna de les parts no assisteixi a l'acte d'avinença o en cas de no arribar a un acord, el secretari de la secció tramet l'expedient, qualificat d'acord amb el que estableix aquest Reglament, al vocal o vocals tècnics corresponents per tal que elaborin una proposta d'informe tècnic en el termini màxim de 15 dies.
La proposta de preu just s'ha d'expressar d'acord amb la normativa vigent, no pot empitjorar la condició de l'expropiat en relació amb el full d'apreuament de l'Administració expropiant, i ha de ser congruent amb les peticions de l'expropiat, en el cas que les accepti, totalment o parcialment.
11.2 Un cop rebuda la proposta d'informe tècnic a la secretaria, el president convoca el Jurat perquè es reuneixi en el termini màxim de 10 dies.
11.3 A la vista de l'informe tècnic, el Jurat adopta l'acord de fixació del preu just.
En cas que la complexitat o especialitat de l'expedient ho requereixi, el Jurat pot acordar la designació d'una ponència tècnica per tal que elabori el corresponent informe en el termini màxim de deu dies.
Aquesta ponència ha d'estar integrada per vocals tècnics experts de la Comissió Tècnica de Valoracions o per professionals inscrits a la base de dades prevista a l'article 17 d'aquest Reglament.
Així mateix, per motius de complexitat o unificació de criteris, el Jurat pot remetre l'expedient a la Comissió Tècnica de Valoracions per tal que emeti informe en un termini màxim de 15 dies.
12.1 El Jurat adopta els seus acords en el termini màxim de dos mesos des de l'endemà del registre d'entrada de l'expedient de preu just.
La pròrroga d'aquest termini per un màxim de quatre mesos l'ha de motivar el president i s'ha de notificar a les parts, i incorporar a l'expedient el certificat corresponent.
12.2 El secretari del Jurat ha de notificar l'acord de fixació del preu just a les parts d'acord amb el que estableix la normativa general sobre procediment administratiu.
12.3 L'exercici de les funcions del Jurat d'Expropiació té el caràcter d'exercici de funcions públiques.
Els actes resultants de l'exercici d'aquestes funcions han de ser motivats i gaudeixen de les presumpcions de legalitat i certesa, sens perjudici de prova en contrari.
12.4 Contra els acords del Jurat es pot interposar recurs potestatiu de reposició en via administrativa o recurs contenciós administratiu en els termes que preveu la Llei 29/1998, de 13 de juliol, reguladora de la jurisdicció contenciosa administrativa.
La impugnació dels acords del Jurat per l'Administració de la Generalitat requereix la prèvia declaració de lesivitat.
12.5 Transcorregut el termini de resolució previst a la Llei 6/1995 sense que el Jurat d'Expropiació hagi pres l'acord, s'entendrà desestimada la pretensió de l'expropiat als efectes de permetre la interposició dels recursos procedents.
La Comissió Tècnica de Valoracions
13.1 La Comissió Tècnica de Valoracions és un òrgan del Jurat d'Expropiació de Catalunya, constituït per tots els vocals permanents, pels vocals tècnics representants de l'Administració en funció de l'objecte de l'informe, i pels presidents de les seccions.
13.2 El president de la Comissió Tècnica de Valoracions és designat d'entre ells mateixos pels membres d'aquesta.
14.1 En exercici de les funcions que la Llei 6/1995 li encomana, la Comissió Tècnica de Valoracions és un òrgan de suport i assessorament del Jurat d'Expropiació de Catalunya i pot:
a) Emetre informes sobre l'aplicació dels criteris legals en matèria de valoració dels béns i drets objecte d'expropiació.
b) Formar criteris uniformes en matèria de taxació de béns i drets.
c) Establir criteris generals uniformes sobre valoració dels béns i drets i models d'informes per facilitar la tasca dels vocals tècnics del Jurat.
d) Recollir observacions i suggerir propostes per a l'aplicació de les legislacions que afecten i, si s'escau, defineixen les valoracions dels béns i drets, inclosa l'adopció de disposicions de caràcter general.
e) Establir criteris de valoració de béns i drets relacionats amb noves tecnologies.
12.2 Els informes, observacions, suggeriments i altres mesures que pugui adoptar la Comissió Tècnica de Valoracions en exercici de les seves funcions es trameten als presidents de les seccions del Jurat, el quals, si ho consideren oportú, els poden adreçar a les diferents administracions públiques.
Anualment, s'elaborarà, a més, un informe que es presentarà a les diferents administracions que hagin actuat com a òrgans expropiants, d'acord amb el que preveu l'article 6.2 de la Llei.
12.3 Per tal de garantir la unitat de criteri en la seva actuació, les Seccions del Jurat d'Expropiació i la Comissió Tècnica de Valoracions estan subjectes als principis d'informació recíproca, coordinació i col·laboració que estableix la legislació sobre procediment administratiu.
15.1 La Comissió Tècnica de Valoracions es reuneix com a mínim dues vegades l'any, per torn en cada una de les seccions, i amb caràcter extraordinari, quan així ho acordin els presidents de les seccions.
El quòrum necessari per a la constitució de la Comissió Tècnica de Valoracions requereix la presència de la majoria absoluta dels membres de què es compon.
15.2 Els acords de la Comissió Tècnica de Valoracions han de ser adoptats per majoria de vots dels membres assistents i si hi ha empat dirimeix el vot del president.
15.3 El Jurat d'Expropiació, a través de les seccions, pot sol·licitar a la Comissió Tècnica de Valoracions que emeti informe sobre qualsevol qüestió de la seva competència, d'acord amb el que disposa l'article 6.1 de la Llei 6/1995.
15.4 Al si de la Comissió es poden establir les comissions de treball que es considerin necessàries.
16.1 La Comissió Tècnica de Valoracions crearà una base de dades de professionals, a la qual es poden inscriure els professionals que reuneixin els requisits necessaris de titulació i col·legiació, quan s'escaigui, per a l'exercici de la seva professió.
16.2 L'accés a la inscripció és públic i les dades estan protegides per la legislació sobre tractament automatitzat de dades personals.
16.3 L'Administració expropiant, el Jurat d'Expropiació o els expropiats poden sol·licitar la intervenció dels professionals inscrits a la Comissió Tècnica de Valoracions als efectes del tràmit d'avinença regulat en aquest reglament.
Aquests tècnics poden dur a terme la promoció de l'avinença o assessorament en els termes que se'ls requereixi, sens perjudici que es puguin utilitzar els serveis de professionals no inscrits per a les mateixes tasques.
Els serveis que prestin els professionals inscrits són a càrrec de qui sol·liciti la seva intervenció.
16.4 La Comissió Tècnica de Valoracions facilitarà a l'Administració, a l'expropiat o al Jurat d'Expropiació una relació de professionals inscrits que reuneixin els requisits necessaris en funció de l'expedient, per tal que en designin dos, un titular i un suplent.
En cas que les parts sol·licitin la intervenció de professionals inscrits per al mateix expedient i no hi hagi acord entre elles, la Comissió Tècnica de Valoracions designarà directament per insaculació un titular i un suplent, que hauran de ser acceptats per les parts.
En tot el que no preveu aquest Reglament és aplicable la normativa sobre organització, règim jurídic i procediment administratiu vigent a Catalunya.
En els procediments expropiatoris iniciats de conformitat amb l'article 103 del Decret legislatiu 1/1990, de 20 de juliol, d'aprovació de la refosa de textos legals vigents en matèria urbanística, el Jurat d'Expropiació haurà de requerir l'Administració expropiant perquè designi el seu vocal tècnic, fent constar que si no ho fa en el termini d'un mes comptat des de l'endemà d'haver rebut aquest requeriment s'entendrà que habilita el Jurat perquè designi un tècnic d'entre els professionals inscrits a la base de dades de la Comissió Tècnica de Valoracions.
Aquest Reglament és aplicable a tots els procediments de fixació del preu just que tinguin entrada al Registre del Jurat d'Expropiació de Catalunya a partir de la seva entrada en vigor i als procediments en tràmit en què en el moment de la seva entrada en vigor no s'hagi dictat resolució, sempre que això no comporti un retrocés en les actuacions practicades.